**Janez Boljka**, nado en Subotica o 21 de xuño de 1931 e finado en Liubliana o 20 de agosto de 2013, foi un pintor, escultor, medallista e deseñador gráfico esloveno, responsable do gravado da primeira serie de euros circulantes no seu país.

Traxectoria
-----------

### Primeiros anos e formación

Janez Boljka trasladouse coa súa familia desde Subotica a Liubliana ao finalizar a segunda guerra mundial. Alí cursou estudos superiores artísticos e de deseño, na Academia de Belas Artes da Universidade de Liubliana, dos que se graduou en 1956.

Despois realizou estudos de posgrao co escultor Karl Putrih e en 1961 co artista gráfico Riku Debenjak. Logo de numerosas viaxes por Europa, Boljka estableceuse novamente en Liubliana e desenvolveu alí o seu traballo. De feito, a maioría das súas obras en espazos públicos está nesta cidade.

### Escultura, pintura e obra gráfica

Como escultor, Boljka fíxose especialmente coñecido polas súas obras realizadas con chatarra de aceiro e armas antigas. Tamén acadaron sona as súas esculturas de animais, como a do búfalo da entrada do zoo de Liubliana. As súas obras posteriores serán en bronce.

Entre as esculturas que se poden atopar en espazos públicos de Liubliana cabe destacar o monumento ás vítimas da Fronte de Liberación Nacional no cemiterio de Žale (1965), o monumento aos voluntarios da primeira guerra mundial na praza Dvorné, o busto de Richard Jakopič fronte á Galería Jakopič e os relevos de Alojz Gradnik, Jožef Petkovšek, Boris Kraigher e Ivan Cankar. Tamén hai varias estatuas decorativas, como o dragón da fonte da rúa Trubarjevu ou o peixe da fonte da rúa Nazorjeva. A súa Piedade de bronce foi presentada pola Arquidiocese de Liubliana ao Papa Xoán Paulo II.

Na súa vellez dedicouse máis á pintura. Unha parte importante da súa obra pictórica exponse na galería do mosteiro de Kostanjevica na Kiri e algunhas pinturas están tamén no castelo Volčji Potok, preto de Kamnik.

Boljka realizou varias exposicións individuais en Eslovenia, Iugoslavia, toda Europa e os Estados Unidos. A súa derradeira exposición en vida tivo lugar en maio e xuño de 2012 na Galería Prešeren de Kranj. A súa obra gráfica expúxose xunto a outros gravados da "Escola de Liubliana" por todo o mundo.

### Deseño de moedas

Janez Boljka ocupouse do gravado das moedas do sistema do tólar esloveno —a partir dos deseños de Miljenko Licul e Zvone Kosovelj—, cuñadas entre 1992 e 2006, logo da independencia de Eslovenia en 1991. Coa entrada do país na Eurozona e a asunción do euro como moeda de curso legal, Boljka foi tamén o encargado do gravado dos anversos nacionais da primeira serie de moedas do euro de Eslovena, a partir dos deseños de Miljenko Licul e Maja Licul.

* 1 tolar (1992-2006).1 tolar (1992-2006).
* 2 tolarja (1992-2006).2 tolarja (1992-2006).
* 5 tolarjev (1992-2006).5 tolarjev (1992-2006).
* 10 tolarjev (1992-2006).10 tolarjev (1992-2006).
* 20 tolarjev (1992-2006).20 tolarjev (1992-2006).

Recoñecementos
--------------

* 1966: Premio da Fundación Prešeren, polos seus logros no deseño gráfico.
* 1988: Premio Prešeren á traxectoria artística.

Notas
-----

1. 1 2 3 4 5 6 7 8  "Janez Boljka". *Museums.si*
2. 1 2  "Poslovil se je kipar in slikar Janez Boljka". En *Rtvslo.si*. 21 nde agosto de
3. ↑  Moedas do euro gravadas por Janez Boljka. *Colnect.com*
4. ↑  "Eurocoins". *Banka Slovenije*.
5. ↑  "Twenty Years of National Currency". *Republic of Slovenia (http://www.twenty.si)*.
6. ↑  "1 Tolar". *Numista.com*
7. ↑  "2 Tolarja". *Numista.com*
8. ↑  "5 Tolarjev". *Numista.com*
9. ↑  10 Tolarjev". *Numista.com*
10. ↑  "20 Tolarjev". *Numista.com*
11. ↑  "Prešernove nagrade". *Mk.gov.si*

Véxase tamén
------------

### Outros artigos

* Lista de deseñadores das moedas de euro

|  |  |
| --- | --- |
| Control de autoridades | 
* Wd: Q12747575
* WorldCat
* VIAF: 54959549
* FAST: 242066
* GND: 119497808
* ISNI: 0000 0000 7862 9854
* LCCN: n88010111
* RKD: 224371
* ULAN: 500057542

 |